Norwegian-sjef Bjørn Kjos ønsker å dele opp selskapet i flere datterselskaper. Du kjenner kanskje til at han har opprettet et eget datterselskap for pilotene, men her er seks andre datterselskap den blide Norwegian-sjefen planlegger.

1. Flere pilotselskap

Innen fem år vil Kjos ansette alle pilotene i hver sine selskap. Slik kan de i framtiden bare streike en og en, og må stå for anskaffelse av egne uniformer. Er de misfornøyde med noe i selskapet må den enkelte pilot ta dette opp med seg selv, siden den er sitt eget selskaps øverste leder.

2. Selskap for setereservasjon

Til sommeren opprettes Norwegian Air Seat Shuttle som skal ta seg av setereservasjoner på Norwegians avganger. Reisende vil kunne benytte seg av egne Norwegian Air Seat Shuttle-automater etter innsjekking for å reservere seter. Ifølge Kjos er dette et fremstøt for å tilby gode og spennende setetilbud. Snart kan du f.eks. gjøre et helgekupp på vindusplasser til Tromsø. Eller hva med å betale litt ekstra for flexisete, slik at du kan bytte sete i løpet av turen hvis du blir syk.

3. Datterselskap for opprettelse av nye datterselskap

Den delen av Norwegian som driver med opprettelse av datterselskap skal etter planen skilles ut som et eget datterselskap. Norwegian Shuttle Shuttle skal lokalisere deler av driften som kan bli nye datterselskap, samt gi datterselskapene nye Norwegian-navn. Norwegian Shuttle Shuttle har som mål å tilby ukentlige datterselskap mellom Oslo og Bergen.

4. Datterselskap for kritikk mot Bjørn Kjos

All kritikk av ledelsen i Norwegian-konsernet skal etter hvert inn under et eget datterselskap. Dette for å sikre en større fleksibilitet i svarene på kritikken. Selskapet får navnet Norwegian Air Shut Up, og vil behandle klager fra kunder, fagforeninger og domstoler. Dersom klagene er alvorlige, kan selskapet slås konkurs uten at det går ut over den øvrige driften av Norwegian.

5. Selskap for kona Gerd Helene

Bjørn Kjos’ kone Gerd Helene Kjos er allerede et eget datterselskap under Bjørn Kjos. Norwegian Partner Shuttles primære oppgave er å gi snakke-ut-intervjuer til VG Helg når Bjørn Kjos er i hardt vær. Det er også planlagt at ekteparets døtre skilles ut som egne datterselskap. Slik kan flere datterselskap samtidig fortelle hvor dårlig Kjos sover om nettene når han ikke får lov å kutte kostnader.

6. Asiatisk datterselskap

Det største datterselskapet vil bli et selskap som baseres på thailandske arbeidsforhold og norske billettpriser. Nolwegian Thailand skal i fremtiden ta seg av alle flyvninger i Norwegian-konsernet, samt drifte de andre datterselskapene når de blir lagt ned. Hovedvirksomheten vil dreies mot innenlandsreiser for nordmenn bosatt i Thailand.